Politiet ber mirakelbabyens mor melde seg
Det er fortsatt et mysterium hvordan den to dager gamle guttebabyen havnet i et kloakkrør i den kinesiske byen Jinhua. Ingen har så langt stått frem som barnets foreldre. Nå etterlyser politiet barnets mor via sosiale medier. - Mor, kom tilbake! Denne babyen er sterk og i live. Vennligst møt opp. Dette er barnet ditt og han burde returnere til din varme favn snart, melder politiet ifølge CNN.Videoen av leger som åpner kloakkrøret, for så å finne et levende guttebarn, har gått verden rundt. Det var naboer som slo alarm etter at de hørte barnegråt og observerte en liten fot i røret, som har en diameter på ti centimeter. Saken har blitt heftig diskutert på sosiale medier i Kina. Flere krever at foreldrene blir straffet. - Foreldrene som har gjort dette har hjerter mørkere enn kloakkrøret, skrives det på kinesiske Weibo ifølge Reuters.Ifølge den norske professoren Britt Ingjerd Nesheim er det ikke utenkelig at babyens mor har født i toalettet. Imidlertid er sannsynligheten større for at barnet ble lagt i kloakkrøret med vilje, sa hun til VG mandag. - Man ville tro at hvis det var det som hadde skjedd, så hadde man slått alarm. Men jeg tror kanskje heller at denne ungen er lagt der med vilje, sa Nesheim, som tidligere har vært avdelingsoverlege på flere sykehus og som nå er professor emeritus i obstretikk og gynekologi. Ifølge Reuters kommer det stadige rapporter om kinesiske mødre som velger å forlate barnet sitt kort tid etter fødsel. Nyhetsbyrået peker på Kinas strenger regler for familieplanlegging og uønskede jentebarn som mulige årsaker. Den 2,3 kilo tunge guttens tilstand er stabil.
Den nyfødte guttebabyen ble hentet ut fra et kloakkrør. Nå ber politiet barnets mor om å hente barnet sitt.